Siden 2008 er forbruget blandt turister i Aarhus vokset med 1,3 milliarder kroner, så både erhvervsturister og den almindelige af slagsen lægger 3,7 milliarder kroner om året i byen.

Annonce

Turister skaber fremgang i Aarhus, hvor både den almindelige krydstogtturist med kameraet om halsen og erhvervsturisten med mappen under armen på vej til konference hvert år lægger 3,7 milliarder kroner i byen.

Turismeforbruget i Aarhus stiger, og det samme gør antallet af gæster. Siden 2008 er forbruget vokset med 1,3 milliarder. En ny rapport fra VisitDenmark viser, at antallet af kommercielle overnatninger i Aarhus Kommune er steget med 12,7 procent fra 2014 til 2015, og at turismeforbruget ved udgangen af 2014 var vokset til samlet 3,7 milliarder kroner.

Aarhus står dermed for det største turismeforbrug i Region Midtjylland og det næststørste på landsplan efter hovedstaden København.

»Udviklingen er resultatet af en solid, strategisk indsats på det danske marked og vores nærmarkeder, og væksten afspejler, at vi er lykkedes med at positionere Aarhus som second-city og konference-by i både ind- og udland,« siger Peer H. Kristensen, der er direktør i VisitAarhus, i en pressemeddelelse.

Siden 2008 er turismeforbruget steget fra 2,4 til 3,7 milliarder, der typisk spenderes på overnatninger, restaurantbesøg og kulturelle oplevelser. Det voksende forbrug har positiv betydning for den økonomiske aktivitet i Aarhus Kommune - eksempelvis står turismen for 2,7 procent af kommunens samlede skatteprovenu, mener VisitAarhus.

Annonce

3700 jobs på tursitkonto

I 2014 indbragte byens gæster 1,2 milliarder kroner alene i skatteindtægter - heraf gik lige omkring 240 millioner kroner i kommunekassen. Samtidig udgør turismen en solid jobgenerator og skabte sidste år flere end 3700 helårsjob.

Den voksende turisme er stykket sammen af både danske og udenlandske turister, og især danskerne er glade for Aarhus. Med 75 procent tegner de danske gæster sig for den største andel af byens turisme.

Det stigende overnatningstal i Aarhus fordeler sig over forretnings- og ferierejsende, og helt unikt for byen er, at erhvervsgæsterne med 55 procent udgør det største marked.